সাবধানের মার নেই। উত্তর দিনাজপুরের রায়গঞ্জ শহরের একটি রাষ্ট্রায়ত্ত ব্যাঙ্কে হানা দিয়ে সেকথা অক্ষরে অক্ষরে মেনে চলল চোরেদের দল। 
রবিবার গভীর রাতে ব্যাঙ্কের জানালার লোহার গ্রিল ভেঙ্গে দু:সাহসিক চুরির চেষ্টা ঘটনা ঘটে রায়গঞ্জের একটি রাষ্ট্রায়ত্ত ব্যাঙ্কের শাখায়। রাতে এই ব্যাঙ্কে কোনও নিরাপত্তারক্ষী রাখা হয় না। কিন্তু ভল্ট ভাঙতে না পারলেও পালাবার সময় চোরদের দলটি চূড়ান্ত সাবধানতা অবলম্বন করে। চুরি করতে এসেই ব্যাঙ্কের অ্যালার্মের মাইকের তার কেটে দেয় তারা।  

ব্যাঙ্কের ভিতরে পুলিশ আধিকারিকরা।
ব্যাঙ্ক থেকে পালানোর সময় সিসিটিভি-র রেকর্ডিং সিস্টেম ডিভাইসটিও সঙ্গে করে নিয়ে যায় তারা। ফলে তদন্তে নেমে পুলিশ অথৈ জলে পড়েছে। সোমবার সকালে ব্যাঙ্ক কর্মীরা ডিউটিতে এসে দেখেন, ব্যাঙ্কের ভিতরে লন্ডভন্ড হয়ে আছে। তড়িঘড়ি তাঁরা পুলিশকে খবর দেন। ঘটনাস্থলে পুলিশ এসে দেখতে পায় জানালার গ্রিল ভেঙ্গে দুষ্কৃতীরা ব্যাঙ্কে ঢুকতে পারলেও ভল্ট বা লকার ভাঙতে পারেনি।
ব্যাঙ্কের ব্রাঞ্চ ম্যানেজার ফণিভূষন কুমার জানিয়েছেন, দুষ্কৃতীরা সিসিটিভি-র স্টোরেজ সিষ্টেম ডিভাইসটিও চোরেরা নিয়ে যায়। পুলিশের পক্ষ থেকে জানানো হয়েছে, অ্যালার্মের তার কেটে দেওয়ার জন্য কোনও শব্দ হয়নি। কিন্তু ‘বুদ্ধিমান’ চোররা কোনও প্রমাণ রেখে না যাওযায় আপাতত কোনও সূত্র ধরেই চোরেদের সন্ধান শুরু করতে পারছে না পুলিশ।